钦定古今图书集成/明伦汇编/官常典/第528卷 > 完颜石柱
## 钦定古今图书集成/明伦汇编/官常典/第528卷 > 完颜石柱

按《元史》本传：“石柱，祖德住，仕金为管军千户。父拿住，
归太祖，从征西域、河西，又从太宗攻下凤翔、同州，有
功，赐号八都儿，佩银符，为同州管民达鲁花赤，改赐
金符，兼征行千户，总管八都军。宪宗以拿住年老，命
石柱袭其职。己未，石柱从世祖征合剌章还都元帅
纽璘攻马湖江，石柱夺浮桥，与宋兵战有功，赏白金”
七百五十两。军龙化县，与宋兵战，大败之。中统二年，
授征行万户，佩金符。三年，从都元帅帖哥攻嘉定，有
功，改赐金虎符。至元四年，败宋兵于九顶山，生获四
十馀人。五年，攻泸州之水寨，击《五获》寨。渡马湖江，迎
击宋兵，败之。从行省也速带儿攻建都，建都降。从攻
嘉定，复泸州，取重庆，石柱之功居多。十四年，迁招勇
大将军。十六年，授四川东道宣慰使。十七年，改镇国
上将军、四川西道宣慰使总管，随路八都万户。二十
年，拜四川行省参知政事。卒。弟《真童》袭。